Shkup: Dështon mocioni i mosbesimit kundër kryetarit të Parlamentit
Opozita nuk arriti të sigurojë votat e mjaftueshme për ta rrëzuar kryetarin e parlamentit, Talat Xhaferi. 
Parlamenti i Maqedonisë së Veriut e mbylli pak para mesnate debatin mbi një mocion mosbesimi kundër kryetarit të parlamentit, Talat Xhaferi, të ngritur nga opozita maqedonase, e cila e akuzon atë për shkeljen e rregullores së parlamentit. 43 deputetë të opozitës votuan për mocionin, ndërsa 61 ligjvënës të koalicionit qeverisës ishin kundër. Që në fillim dihej se opozita nuk mund të arrinte votat e nevojshme për rrëzimin e kreut të parlamentit nga posti. Për ta arritur këtë synim opozitës maqedonase i duheshin votat e më tepër se gjysmës së 120 deputetëve sa ka parlamenti. Ligjvënësit e partisë opozitare maqedonase VMRO-DPMNE akuzonin kryetarin e Parlamentit të Maqedonisë së Veriut, Talat Xhaferi se ka shkelur gjatë një sërë procedurash rregulloren e punës së parlamentit si dhe e ka kthyer institucionin në një “makinë votimi për pazaret kriminale të qeverisë”, siç u shpreh kreu i grupit të deputetëve të opozitës maqedonase. VMRO-ja ka ngritur mocionin para një muaji, kur deputetët e saj e fajësuan zotin Xhaferi se i kishte mbyllur me çelës dyert e sallës së seancave dhe se kishte kryer në këtë mënyrë, sipas tyre, një vepër penale duke i mbajtur deputetët brenda sallës kundër vullnetit të tyre. Por, kreu i parlamentit shpjegoi të enjten sikur edhe më parë se mbyllja e dyerve lejohet me ligj, ndërsa bëhet numërimi i deputetëve për të konstatuar kuorumin. Ndërkohë, ligjvënësit e VMRO-së po ashtu akuzuan zotin Xhaferi për sharje dhe ofendime të drejtuara punonjësve të parlamentit. Po ashtu, shprehnin pakënaqësi pse nuk e hoqi deputetin e BDI-së Arbër Ademi nga detyra e kryesuesit të Komisionit për Çështje Evropiane pas një incidenti para pak ditësh, kur ai kishte hedhur sende të forta kundër deputetëve opozitarë. Por, kryetari i parlamentit si dhe partitë e koalicionit qeveritar, Lidhja Social Demokrate dhe Bashkimi Demokratik për Integrim, thonë se opozita po provokon situata të tensionuara, duke penguar zhvillimin e seancave përmes sjelljeve dhe veprimeve agresive. Zoti Xhaferi u tha deputetëve të VMRO-DMNE-së se duhej ta shikonin së pari veten në pasqyrë para se ta akuzonin atë për shkeljen e ligjeve dhe rregullores së parlamentit, , tha ai në lidhje me ngjarjet e dhunshme të atij viti, për të cilat u akuzuan disa ligjvënës të VMRO-së. Ai theksoi se do të vazhdojë të punojë për të mbrojtur integritetin e institucionit të kryetarit të Parlamentit. Ligjvënësit e BDI-së, nga ana tjetër thonë se Maqedonia e Veriut nuk ka pasur një kryetar më të mirë të Parlamentit se sa zotin Talat Xhaferi. Vetë kryetari i parlamentit drejtimin e seancës parlamentare ku po diskutohej pothuaj se përgjatë gjithë ditës së enjte për mocionin ndaj tij, ia la zëvendësit të tij, Goran Misovski.